ΓΡΑΠΤΗ ΕΡΩΤΗΣΗ E-0578/98

υποβολή: Roberta Angelilli (NI) προς την Επιτροπή

(4 Μαρτίου 1998)

Θέμα: Υψηλή ταχύτητα

Υπό το φως των απαντήσεων σε προηγούμενες ερωτήσεις σχετικά με την υψηλή ταχύτητα, ιδίως στην περιοχή της Ρώμης (Ε-0508/97(1) και Ε-2351/97(2)) για μη τήρηση των ευρωπαϊκών κανόνων περί αξιολόγησης των περιβαλλοντικών επιπτώσεων, θα ήθελα με την παρούσα ερώτηση να πληροφορήσω την Επιτροπή ότι στην Ιταλία σήμερα εκκρεμούν ορισμένες δικαστικές διαδικασίες εις βάρος ατόμων τα οποία εμπλέκονται σε υποθέσεις κακής διαχείρισης της υψηλής ταχύτητας. Ερωτάται επομένως η Επιτροπή:

1. Έχουν τεθεί σε εφαρμογή τα μέτρα που μνημονεύονται στη συμπληρωματική απάντηση της κ. Bjerregaard εξ ονόματος της Επιτροπής στις 5 Ιουνίου 1997 και τα οποία επαναλαμβάνονται στην απάντηση Ε-2351 της 9ης Σεπτεμβρίου 1997;

2. Υπό το πρίσμα της μη τήρησης των οδηγιών και των πολυάριθμων κρουσμάτων που έχουν ήδη επισημανθεί και τα οποία καθιστούν ελάχιστα διαφανή την υλοποίηση της υψηλής ταχύτητας στην Ιταλία, δεν θεωρεί σκόπιμο η Επιτροπή να ζητήσει, σύμφωνα με το άρθρο 186 της Συνθήκης ΕΚ, από το Δικαστήριο να εγκρίνει προσωρινά μέτρα, όπως η αναστολή των εργασιών;

Απάντηση της κ.Bjerregaard εξ ονόματος της Επιτροπής

(24 Aπριλίου 1998)

H Επιτροπή είναι αναρμόδια για καταγγελίες που αφορούν ποινικές διώξεις. Δεδομένου ότι αποστολή της είναι να διασφαλίζει την τήρηση του κοινοτικού δικαίου, η Επιτροπή δικαιούται να παρεμβαίνει μόνο σε περίπτωση παράβασης κοινοτικών νομοθετικών διατάξεων.

Επιπλέον των στοιχείων που παρέχει το Αξιότιμο Μέλος του Κοινοβουλίου σχετικά με το έργο της σιδηροδρομικής γραμμής μεγάλης ταχύτητας Ρώμης-Νάπολης, υπεβλήθη επίσημο αίτημα στις ιταλικές αρχές να γνωστοποιήσουν αν εκπονήθηκε μελέτη περιβαλλοντικών επιπτώσεων (ΕΠΕ) σύμφωνα με την οδηγία 85/337/EEC του Συμβουλίου, της 27 Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον(3). Η απάντηση των ιταλικών αρχών ήταν καταφατική: ανέφεραν ότι, με βάση τη μελέτη ΕΠΕ που εκπόνησε η "Επιτροπή ΕΠΕ του ιταλικού Υπουργείου Περιβάλλοντος" το 1992, το εν λόγω υπουργείο έχει γνωμοδοτήσει θετικά για το ανωτέρω έργο ήδη από το 1993. Επειδή, ωστόσο, δύο μικρά τμήματα του έργου φαινόταν να μην καλύπτονται από την εκτίμηση, ζητήθηκαν από τις ιταλικές αρχές νέα στοιχεία σχετικά με τη μελέτη ΕΠΕ των συγκεκριμένων τμημάτων. Μετά τα νέα στοιχεία που διαβίβασαν οι ιταλικές αρχές, η Επιτροπή είναι σήμερα σε θέση να συμπεράνει ότι, πράγματι, η έγκριση που χορηγήθηκε το 1993, με βάση τη μελέτη περιβαλλοντικών επιπτώσεων που είχε εγκριθεί το 1992 από την επιτροπή ΕΠΕ του Υπουργείου Περιβάλλοντος, αφορούσε μόνο το συνολικό έργο και δεν κάλυπτε τους δύο κόμβους Ρώμης και Νάπολης. Αργότερα όμως, οι μελέτες των δύο κόμβων και τα σχέδια εκτέλεσης του συνολικού έργου υπεβλήθησαν σε εκτίμηση των περιβαλλοντικών επιπτώσεων, την οποία διενήργησαν η περιφέρεια Regione Lazio το 1994 και το Υπουργείο Περιβάλλοντος (Υπηρεσία ΕΠΕ και Ενημέρωση των Πολιτών) το 1995. Οι Αρχές αυτές ενέκριναν το σύνολο του έργου. Το στάδιο της ενημέρωσης του κοινού και των διαβουλεύσεων φαίνεται ότι ολοκληρώθηκε με τον ορθό τρόπο.

Κατόπιν των ανωτέρω, δεν έχει εφαρμογή στην προκειμένη περίπτωση το άρθρο 186 της συνθήκης ΕΚ.

(1) EE C 391, 23.12.1997, σελ. 15.

(2) EE C 82, 17.3.1998, 62.

(3) EE L 175 της 5.7.1985.